Rustenburg: Talle huise aan die brand gesteekArgieffoto: Kent Williamson Gemeenskapslede van Rustenburg in Noordwes het glo Woensdag talle huise in dié dorp se sentrale sakegebied aan die brand gesteek. Lt.genl. Baile Motswenyane, provinsiale polisiekommissaris, het dié voorvalle ten sterkste veroordeel en lede van die gemeenskap gemaan om om nié gewelddadig op te tree nie. Volgens Motswenyane is dit in dié stadium nog nie bekend waarom die huise aan die brand gesteek is nie. Hy sê die huise is glo deur buitelanders bewoon, maar dat ŉ polisieondersoek eers ŉ motief sal moet vasstel. “Die polisie werk baie hard om normaliteit en kalmte in die gebied te bring. Die inwoners word aangemoedig om hulle by die riglyne van die wet en wetstoepassingsbeamptes te hou,” het hy gesê. Motseki Khampepe, ŉ taxi-bestuurder wat met African News Agency (ANA) oor die voorvalle gepraat het, het gesê die voorvalle hou verband daarmee om dwelmhandelaars, wat inwoners van die omgewing glo “terroriseer”, uit die omgewing te dwing. Hy sê jong meisies is glo die prooi van kriminele wat bordele in die omgewing besit. Volgens Khampepe sal die situasie voortduur totdat Fikile Mbalula, die minister van polisie, na Rustenburg gaan om die gemeenskapslede toe te spreek. “Hulle [die taxi-bestuurders] wil hê Mbalula moet hulle toespreek. Hulle is moeg vir bordele en die verspreiding van dwelms,” het hy gesê. “Ons het daarin geslaag om ŉ 17-jarige meisie uit een van die bordele te red. Ons kan hierdie dinge nie meer toelaat nie, dit het vir te lank aangehou. Ons het een van die [beweerde] dwelmhoofde vasgetrek. Mense is bang vir hom omdat hy geld het. Maar hierdie kinders is jonk en moet beskerm word en ons sal nie ophou soek totdat ons hulle almal vasgetrek het nie.” Die polisie het bevestig dat ŉ man vroeër die dag in hegtenis geneem is vir die verkragting van ŉ 17-jarige meisie. Motswenyane het die voorvalle as “suiwer kriminele dade” bestempel. “Diegene wat hierdie voorvalle orkestreer moet weet dat hulle misdaad pleeg en dat drastiese stappe teen hulle gedoen sal word – ook teen polisielede wat by die misdade betrokke is. Ons doen ŉ beroep op lede van die gemeenskap om saam met die polisie te werk om te verseker dat diegene wat agter hierdie onwettige dade is, aan die pen sal ry.”